
	EVA:

	ZADEVA:
	Zakon o vzpostavitvi okvira ukrepov glede izrednih razmer na notranjem trgu in njegovi odpornosti – predlog za obravnavo




1.	Predlog sklepa vlade

Na podlagi drugega odstavka 2. člena Zakona o Vladi Republike Slovenije (Uradni list RS, št. 24/05 – uradno prečiščeno besedilo, 109/08, 38/10 – ZUKN, 8/12, 21/13, 47/13 – ZDU-1G, 65/14, 55/17, 163/22, 57/25 – ZF in 555/26) je Vlada Republike Slovenije na … seji, … izdala naslednji
 
 
SKLEP:
 
Vlada Republike Slovenije je določila besedilo Predloga zakona o vzpostavitvi okvira ukrepov glede izrednih razmer na notranjem trgu in njegovi odpornosti in ga pošlje v obravnavo Državnemu zboru Republike Slovenije po nujnem postopku.
 
                                                              				   mag. Janja Garvas
                                                           			 	 generalna sekretarka
 
Priloga:
· Predlog zakona o vzpostavitvi okvira ukrepov glede izrednih razmer na notranjem trgu in njegovi odpornosti

Sklep prejmejo:
· Državni zbor Republike Slovenije;
· Ministrstvo za gospodarstvo, delo in šport;
· Služba Vlade RS za zakonodajo;
· Urad Vlade RS za komuniciranje.

2.	Predlog za obravnavo predloga zakona po nujnem ali skrajšanem postopku v državnem zboru z obrazložitvijo razlogov

Predlagamo obravnavo predloga zakona po nujnem postopku, ker je sprejem zakona nujno potreben za pravilno izvajanje prava Evropske unije na področju izrednih razmer na notranjem trgu in njegove odpornosti ter za preprečitev težko popravljivih posledic za delovanje države. Zadevni predpisi Evropske unije se uporabljajo od 29. maja 2026, nacionalni izvedbeni okvir pa še ni v celoti vzpostavljen. Zato je treba brez odlašanja zagotoviti pravne podlage za imenovanje predstavnikov Republike Slovenije v Odboru za izredne razmere na notranjem trgu in njegovo odpornost, določitev centralnega urada za zvezo in enotne kontaktne točke, pripravo seznama pristojnih organov, izvajanje sistema zgodnjega opozarjanja, spremljanje dobavnih verig ter obveščanje Evropske komisije in drugih držav članic.

Obravnava predloga zakona po nujnem postopku je potrebna zaradi preprečitve težko popravljivih posledic za delovanje države v skladu s 143. členom Poslovnika Državnega zbora (Uradni list RS, št. 92/07 – uradno prečiščeno besedilo, 105/10, 80/13, 38/17, 46/20, 105/21 – odl. US, 111/21, 58/23 in 35/24). Ker se ureditev na ravni Evropske unije že uporablja, odsotnost celovitega nacionalnega izvedbenega okvira pomeni, da Republika Slovenija nima v celoti vzpostavljenih pristojnosti, postopkov in pravnih podlag za usklajeno odzivanje na pomembne dogodke, ki bi lahko povzročili motnje v delovanju notranjega trga in dobavnih verig. Prav tako še niso celovito urejeni nujni postopki za v krizi pomembno blago, vključno s prednostno obravnavo ugotavljanja skladnosti, možnostjo izdaje dovoljenj za dajanje takega blaga na trg, uporabo standardov oziroma skupnih specifikacij, prednostnim nadzorom trga in prekrškovnimi določbami za zagotavljanje spoštovanja teh pravil.

Nadaljnja odsotnost takšnega okvira bi lahko otežila delo pristojnih organov in zmanjšala sposobnost Republike Slovenije, da v primeru aktivacije izrednih ukrepov na notranjem trgu hitro, zakonito in učinkovito zagotovi razpoložljivost blaga ter storitev ključnega pomena, varnost proizvodov, nadzor trga in sodelovanje z Evropsko komisijo ter drugimi državami članicami. Zato je obravnava predloga zakona po nujnem postopku potrebna, da se nastala pravna in operativna vrzel čim prej odpravi.

3.	Osebe, odgovorne za strokovno pripravo in usklajenost gradiva

· mag. Karla Pinter, generalna direktorica Direktorata za notranji trg,
· Breda Goršek, sekretarka, vodja Sektorja za prost pretok blaga in storitev.

4.	Zunanji strokovnjaki, ki so sodelovali pri pripravi dela ali celotnega gradiva, in s tem povezani stroški

Pri pripravi predpisa ni sodeloval zunanji strokovnjak oziroma pravna oseba.

5.	Predstavniki vlade, ki bodo sodelovali pri delu državnega zbora

· dr. Anže Logar, minister,
· mag. Leon Korošec, državni sekretar,
· mag. Karla Pinter, generalna direktorica Direktorata za notranji trg,
· Breda Goršek, sekretarka, vodja Sektorja za prost pretok blaga in storitev,
· Boštjan Urbancl, podsekretar, Sektor za prost pretok blaga in storitev.

6.	Kratek povzetek gradiva

Predlog Zakona o vzpostavitvi okvira ukrepov glede izrednih razmer na notranjem trgu in njegovi odpornosti se sprejema za izvajanje Uredbe (EU) 2024/2747 Evropskega parlamenta in Sveta o vzpostavitvi okvira ukrepov glede izrednih razmer na notranjem trgu in njegovi odpornosti (uredba IMERA). Predlog zakona odpravlja pomanjkljivosti pri kriznem upravljanju, ki so se pokazale med preteklimi krizami (na primer pandemija covida-19), ko so bili prost pretok blaga, storitev in oseb ter delovanje dobavnih verig močno prizadeti. Predlog zakona določa pristojne organe, med drugim določa Ministrstvo za gospodarstvo, delo in šport Republike Slovenije za opravljanje nalog centralnega urada za zvezo in enotne kontaktne točke. Prav tako podrobneje določa mehanizme za posvetovanje z deležniki, sistem za zgodnje opozarjanje ter spremljanje dobavnih verig. Hkrati predlog zakona vzpostavlja pravno podlago za nujne postopke ugotavljanja skladnosti tako imenovanega »v krizi pomembnega blaga«, s čimer zagotavlja izvajanje omnibus Uredbe (EU) 2024/2748 glede nujnih postopkov za ugotavljanje skladnosti, domnevo o skladnosti, sprejetje skupnih specifikacij in nadzor trga zaradi izrednih razmer na notranjem trgu in prenos omnibus Direktive (EU) 2024/2749 glede nujnih postopkov za ugotavljanje skladnosti, domnevo o skladnosti, sprejetje skupnih specifikacij in nadzor trga zaradi izrednih razmer na notranjem trgu v slovenski pravni red. S tem se zagotavlja celovita pravna podlaga za ukrepanje, kar vključuje administrativno upravljanje krize in tehnične prilagoditve.

7.	Presoja posledic za

	a)
	javnofinančna sredstva nad 40.000 EUR v tekočem in naslednjih treh letih,
	ne

	b)
	usklajenost pravnega reda Republike Slovenije s pravnim redom Evropske unije,
	da

	c)
	administrativne posledice,
	da

	č)
	gospodarstvo, zlasti mala in srednja podjetja ter konkurenčnost podjetij,
	da

	d)
	okolje, vključno s prostorskimi in varstvenimi vidiki,
	ne

	e)
	socialno področje,
	ne

	f)
	dokumente razvojnega načrtovanja.
	ne



8.	Predstavitev ocene finančnih posledic

Predlog zakona ne predvideva finančnih posledic.

9.	Predstavitev sodelovanja z združenji občin

Sodelovanje z združenji občin ni bilo predvideno.

10.	Predstavitev sodelovanja javnosti

Javna obravnava predloga zakona je potekala med 27. 3. 2026 in 15. 4. 2026 na spletnem portalu eDemokracija. Prejeli smo le odziv Obrtno podjetniške zbornice Slovenije s predlogi za izboljšavo besedila členov. Predloge smo v največji možni meri upoštevali oziroma pripravili pojasnila.

11.	Spoštovanje Resolucije o normativni dejavnosti

Pri pripravi gradiva so bile upoštevane zahteve iz Resolucije o normativni dejavnosti.

12.	Vključitev v okvirni načrt normativne dejavnosti

Predlog predpisa, ki je predmet gradiva, ni vključen v okvirni načrt normativne dejavnosti.


 (
Dr. Anže Logar 
minister 
Po pooblastilu št. 0204-2/2026-2180-30 z dne 29. 6. 2026
m
ag. Leon Korošec
državni sekretar
)

